મુંબઈ, તા. 12 : બોન કૅન્સરની બીમારીની અસહ્ય પીડાથી કંટાળીને-હારીને જીવન ટૂંકાવનાર મુંબઈ ક્રાઇમના બાહોશ અધિકારી હિમાંશુ રોયની અનેકવાર તેમના ભારે અથવા ફિટ શરીર માટે તેમના સાથીઓ મજાક કરતા હતા. પરંતુ પહેલવાન જેવું શરીર બનાવનાર રોયના નામે મીડ ડેના પત્રકાર જેડેના ખૂન સહિત અનેક કેસોને ઉકેલવાની સફળતા લખાઈ હતી. માત્ર ચાર વર્ષના ક્રાઇમ બ્રાંચના કાર્યકાળ દરમિયાન તેમણે ફરીદ તનાશા, બુકી છોટે મિયા, ઍડ્વોકેટ શાહીદ આઝમી, શક્તિ મિલ બળાત્કાર, આઈપીએલ સ્પોટ ફિક્સિંગ સહિતના અનેક હાઈ પ્રોફાઇલ ગુનાઓમાં સફળતાપૂર્વક કાર્યવાહી કરી હતી. જોકે, ક્રાઇમમાં પ્રવેશવા અગાઉ તેમને આ વિભાગની ઝીણવટભરી કોઈ જાણકારી હતી જ નહીં.